APSTIPRINĀTS

Ar Latvijas Kultūras akadēmijas

Senāta sēdes Nr. 8 lēmumu Nr. 17

2024. gada 25. novembrī

**Uzņemšanas noteikumi Jāzepa Vītola Latvijas Mūzikas akadēmijas,**

**Latvijas Kultūras akadēmijas un Latvijas Mākslas akadēmijas kopīgās**

**Profesionālās doktora studiju programmas mākslās “Mākslas” apakšprogrammā**

**“Audiovizuālā māksla, teātris un laikmetīgā deja” (51213)**

**2025./2026. akadēmiskajā gadā**

**1. Vispārīgie jautājumi**

1.1. Uzņemšanas noteikumi Profesionālās doktora studiju programmas mākslās “Mākslas” apakšprogrammā “Audiovizuālā māksla, teātris un laikmetīgā deja” (51213) (turpmāk – apakšprogrammā) Latvijas Kultūras akadēmijā 2024. gadā (turpmāk – Noteikumi) izstrādāti atbilstoši Augstskolu likuma 46. pantam, Ministru kabineta 2006.gada 10.oktobrī pieņemtajiem 846. noteikumiem par prasībām, kritērijiem un kārtību uzņemšanai studiju programmās un valsts atbalstu pilsoņiem, kas brīvprātīgi pieteikušies valsts aizsardzības dienestā un pabeiguši to, un Latvijas Kultūras akadēmijas Satversmes 86.punktam.

1.2. Tiesības studēt Latvijas Kultūras akadēmijā (turpmāk – Akadēmija) apakšprogrammā ir katram Latvijas Republikas pilsonim un nepilsonim, kā arī ārvalstniekam, kuram ir derīga uzturēšanās atļauja, un kuru iepriekšējā izglītība vai sagatavotība nodrošina Latvijas kvalifikāciju ietvarstruktūras 7.līmenim  atbilstošu kompetenču, zināšanu un prasmju apguvi attiecīgajā izglītības jomā.

1.3. Lai studētu doktora studiju programmā, nepieciešama otrā cikla augstākā izglītība skatuves mākslas, audiovizuālās mākslas jomā vai tai pielīdzināma izglītība.

1.4. Personas, kas pretendē uz uzņemšanu apakšprogrammā (turpmāk – reflektanti), tajā tiek uzņemtas atklātā un vienlīdzīgā konkursā, pamatojoties uz iepriekš Akadēmijas mājaslapā izsludinātām doktorantūras vakancēm un tajās noteiktajām prasībām. Doktorantūras vakanču izsludināšanu veic Akadēmijas Doktorantūras skola, balstoties uz saskaņojumu ar Akadēmijas zinātņu prorektoru.

1.5. Konkursa rezultāti tiek noteikti, pamatojoties uz iestājpārbaudījumu pārrunām, mākslinieciskās jaunrades un pētnieciskā darba iestrāžu izvērtēšanas un konkursa rezultātu pamata, kas parāda reflektanta atbilstību izsludinātajai doktorantūras vakancei, radošo un pētniecisko kapacitāti, spēju sabalansēt ieceri ar atbilstošu izklāsta formu, spēju patstāvīgi spriest un argumentēt, orientēties audiovizuālās mākslas, teātra un laikmetīgās dejas mākslas jautājumos.

1.6. Atbilstoši konkursa rezultātiem studijas Akadēmijā tiek apmaksātas no valsts budžeta. Ārvalstnieki, kuri nav Eiropas Savienības dalībvalstu pilsoņi, Eiropas Ekonomikas zonas pilsoņi, Šveices Konfederācijas pilsoņi vai Eiropas Savienības dalībvalstu pastāvīgie iedzīvotāji, Akadēmijā var studēt saskaņā ar Augstskolu likuma 83. panta noteikumiem.

1.7. Tiesības studēt par valsts budžeta līdzekļiem profesionālā doktora grāda iegūšanai fiziskā persona var izmantot vairākas reizes. Par valsts budžeta līdzekļiem vienlaikus var studēt tikai vienā studiju programmā.

1.8. Uzņemšanas procesu organizē un vada ar Akadēmijas Rektora rīkojumu apstiprināta Akadēmijas Uzņemšanas komisija sadarbībā ar Doktorantūras skolu.

1.9. Uzņemšanas procesu apakšprogrammā pārrauga un kontrolē Akadēmijas studiju prorektors.

1.10. Uzņemšanas process sastāv no:

1.10.1. reflektantu pieteikumu reģistrācijas un dokumentu noformēšanas;

1.10.2. ja reflektants ir ārzemnieks - tiešsaistes vai klātienes intervijas ar reflektantu par motivāciju studēt izvēlētajā studiju apakšprogrammā;

1.10.3. iestājpārbaudījumiem;

1.10.4. konkursa rezultātu noteikšanas;

1.10.5. konkursa rezultātu publiskošanas;

1.10.6. reģistrēšanās studijām;

1.10.7. personas ierakstīšanas Akadēmijas studējošo sarakstā (imatrikulācijas).

1.11. Pieteikumu reģistrācijas (dokumentu iesniegšana), iestājpārbaudījumu un konkursa norises termiņus nosaka Doktorantūras skola, saskaņojot ar studiju prorektoru, un izziņo Akadēmija.

**2. Pieteikšanās studijām**

2.1. Reflektanta pieteikšanās notiek elektroniski Akadēmijas informācijas sistēmā [www.uznemsana.lka.edu.lv](https://www.uznemsana.lka.edu.lv/), kas nodrošina drošu lietotāja autentifikāciju.

2.2. Iesniedzot pieteikumu studijām Akadēmijā, reflektants:

2.2.1. aizpilda pieteikuma anketu Akadēmijas informācijas sistēmā [www.uznemsana.lka.edu.lv](https://www.uznemsana.lka.edu.lv/), kurā reflektants arī apliecina, ka ir iepazinies ar Akadēmijas Uzņemšanas noteikumiem un piekrīt tos ievērot;

2.2.2. pievieno ar iespējamo mākslinieciskās jaunrades darba projekta vadītāju vai darba teorētiskās daļas vadītāju – Akadēmijā ievēlētu docētāju - saskaņotu mākslinieciskās jaunrades darba projekta un ar to saistītā teorētiskā pētījuma pieteikumu (pieteikuma apjoms – no 18000 līdz 36000 rakstu zīmēm), kurā sniegts mākslinieciskās jaunrades darba projekta tēmas pamatojums, kā arī ieskats pētniecībā balstītā mākslinieciskās jaunrades darba projekta problemātikā un piedāvātajos risinājumos;

2.2.3. pievieno Akadēmijas Nacionālās skatuves mākslas skolas, Nacionālās filmu skolas vai darba vietas rekomendāciju/as vai atbilstoša speciālista ieteikuma vēstuli/es;

2.2.4. pievieno savu mākslinieciskās jaunrades darbu un publikāciju sarakstu (pievienojot publikāciju kopijas);

2.2.5. pievieno *Curriculum vitae* Europass formātā, kurā atspoguļota arī līdzšinējā darbība mākslinieciskās jaunrades un pētniecības jomā, kā arī norādīta informācija par bakalaura un maģistra vai citām iepriekš iegūtajām izglītībām un svešvalodu prasmēm;

2.2.6. pievieno pases vai personas apliecības kopiju;

2.2.7. pievieno maģistra grādu vai tam pielīdzināmas augstākās izglītības iegūšanu apliecinoša dokumenta kopiju;

2.2.8. reflektants, kurš reģistrējas studiju programmai angļu valodā, bet iepriekšējo izglītību vidējo izglītību, bakalaura vai maģistra izglītību) nav ieguvis angļu valodā, pieteikumam pievieno starptautiskās testēšanas institūcijas pēdējo piecu gadu laikā izsniegtu dokumentu, kas apliecina, ka reflektanta angļu valodas prasme ir vismaz B2 līmenī vai vidējo izglītību (ja izglītība iegūta Eiropas Savienības un Eiropas Ekonomikas zonas valstī vai Šveices Konfederācijā) apliecinošu dokumentu, kurā ir iekļauts svešvalodas zināšanu vērtējums, kas pielīdzināms vismaz B2 līmenim atbilstoši Eiropas vienotās valodu prasmes noteikšanas sistēmai [[1]](#footnote-1);

2.2.9. pieteikumam var pievienot arī citus dokumentus vai to kopijas, kas saistīti ar izvēlēto studiju programmu;

2.2.10. pieteikumam pievieno maksājuma apliecinājumu par veikto reflektanta reģistrācijas maksu.

2.3. Ja kādos no Uzņemšanas komisijā iesniegtajiem vai uzrādītajiem dokumentiem ir cits personas uzvārds (vārds) vai personas kods nekā personas pasē vai personas apliecībā, tad jāpievieno dokumenta, kas apliecina uzvārda (vārda) vai personas koda maiņu, kopija.

2.4. Personas, kuras iepriekšējo izglītību ieguvušas ārvalstīs, pirms pieteikšanās studijām veic akadēmisko grādu un diplomu ekspertīzi Latvijas Akadēmiskās informācijas centrā.

2.5. Iesniegt pieteikumu studijām un nepieciešamos dokumentus var arī reflektanta pilnvarota persona.

2.6. Ja līdz pieteikšanās termiņa beigām reflektantu skaits ir mazāks nekā Akadēmijas Senātā apstiprinātais plānotais studiju vietu skaits doktora studiju programmā, Akadēmijas studiju prorektors var pieņemt lēmumu par pieteikšanās termiņa pagarināšanu un konkursa gala termiņa pārcelšanu.

**3. Iestājpārbaudījumu un konkursa uz studiju vietām norise**

3.1. Reflektantu uzņemšana studijām doktora studiju apakšprogrammā notiek atklāta un vienlīdzīga konkursa kārtībā. Konkursa mērķis ir atlasīt izsludinātajai doktorantūras vakancei atbilstošākos pretendentus izvēlētajā studiju apakšprogrammā un sakārtot reflektantus rindā pēc konkursa kritēriju vērtējuma samazināšanās secībā, lai noteiktu reflektantu tiesības reģistrēties uz studijām par valsts budžeta līdzekļiem.

3.2. Budžeta vietu skaits doktora studiju programmā tiek noteikts ar Akadēmijas Senāta lēmumu.

3.3. Reflektanti kārto iestājpārbaudījumu “Pārrunas”, kas tiek vērtēts 100 punktu sistēmā, tajā skaitā:

3.3.1. Mākslinieciskās jaunrades darba projekta un ar to saistītā teorētiskā pētījuma pieteikuma kvalitāte – līdz 30 punktiem;

3.3.2. Iestrādes mākslinieciskās jaunrades darba projekta un ar to saistītā teorētiskā pētījuma veikšanai (mākslinieciskās jaunrades darbi, zinātniskie raksti, publikācijas, piedalīšanās konferencēs un radošajos vai pētnieciskajos projektos) – līdz 20 punktiem;

3.3.3. Mākslinieciskās jaunrades darba projekta un ar to saistītā teorētiskā pētījuma pieteikuma aktualitāte un atbilstība doktorantūras vakancē noteiktajiem Akadēmijas prioritārajiem pētniecības tematiem – līdz 15 punktiem;

3.3.4. Maģistratūras vai tai pielīdzināmo studiju laikā uzrādītās radošā vai pētnieciskā darba iemaņas, iespējamā mākslinieciskās jaunrades darba vadītāja vai citas rekomendācijas un ieteikuma vēstules – līdz 10 punktiem;

3.3.5. Mākslinieciskās jaunrades darba pieredze vai saistība ar darbu Akadēmijā – līdz 10 punktiem;

3.3.6. Pretendenta motivācija studijām apakšprogrammā – līdz 15 punktiem.

3.4. Pārrunās reflektantam jāsaņem ne mazāk kā 40 punktu, pretējā gadījumā nav iespējams pretendēt uz studiju vietu.

3.5. Apakšprogrammas iestājpārbaudījumu vērtēšanas komisijas funkcijas veic Akadēmijas Doktorantūras skola padome, kas darbojas saskaņā ar Akadēmijas rektora apstiprinātu nolikumu. Komisija ir lemtspējīga, ja sēdē piedalās vismaz priekšsēdētājs vai vietnieks, sekretārs ar balsstiesībām un viens komisijas loceklis.

3.6. Iestājpārbaudījumi notiek atbilstoši Doktorantūras skolas izstrādātam un studiju prorektora apstiprinātam grafikam.

3.7. Reflektantiem ir pienākums ievērot Akadēmijas iekšējās kārtības noteikumus studējošajiem.

**4. Konkursa rezultātu publiskošana**

4.1. Konkursa rezultātus apstiprina Uzņemšanas komisija.

4.2. Konkursa rezultāti tiek publiskoti ne vēlāk kā trīs darba dienas pēc pēdējā iestājpārbaudījuma.

4.3. Reflektantiem ir tiesības:

4.3.1. iesniegt motivētu sūdzību par procedūras pārkāpumiem uzņemšanas procesā divu darba dienu laikā pēc lēmuma un rezultātu izziņošanas. Sūdzību divu darba dienu laikā izskata Uzņemšanas komisija;

4.3.2. apstrīdēt Uzņemšanas komisijas lēmumu par 3.6.1. punktā minēto sūdzību trīs darba dienu laikā no tā paziņošanas brīža, iesniedzot sūdzību Akadēmijas rektoram. Rektora pieņemto lēmumu var pārsūdzēt Administratīvā procesa likuma noteiktajā kārtībā.

4.4. Ja pēc konkursa rezultātu apkopošanas konkursu izturējušo pretendentu skaits doktora studiju programmā ir mazāks nekā Akadēmijas plānotais studiju vietu skaits, Akadēmijas rektors var izsludināt papilduzņemšanu uz doktorantūras vakancēm.

**5. Reģistrēšanās studijām, studiju un darba līguma noslēgšana un ierakstīšana studējošo sarakstā (imatrikulācija)**

5.1. Reģistrācijas mērķis ir imatrikulācijai noteikto studiju vietu aizpildīšana, ievērojot konkursa rezultātus. Reģistrācija veicama Akadēmijas noteiktajā laikā.

5.2. Pretendents, kas Akadēmijas norādītajā laikā nav reģistrējies studijām, zaudē tiesības uz iegūto studiju vietu, kura tam pienāktos pēc konkursa rezultātiem. Tādā gadījumā vakantā studiju vieta tiek piedāvāta nākamajam reflektantam konkursa rezultātu secībā.

5.3. Akadēmija un studējošais Akadēmijas noteiktajā kārtībā noslēdz (paraksta) Līgumu par studijām, kurā noteikti Akadēmijas un studējošā savstarpējie pienākumi un tiesības. Atbilstoši Augstskolu likuma 46. panta otrajai daļai, studiju līgumā tiek iekļauts studējošā individuālais studiju plāns ar sasniedzamajiem progresa rādītājiem.

5.4. Studējošais tiek imatrikulēts ar Akadēmijas Rektora rīkojumu.

5.5. Atbilstoši Augstskolu likuma 47.1 pantam, ja doktorants ir uzņemts valsts finansētā studiju vietā, Akadēmija nodrošina, ka ar doktorantu tiek noslēgts darba līgums par akadēmiskā darba veikšanu studiju rezultātu sasniegšanai atbilstoši valsts augstākās izglītības standartam.

**6. Reflektanta un Akadēmijas tiesības un pienākumi**

6.1. Reflektantam uzņemšanas procesā ir šādi pienākumi:

6.1.1. iesniegt un noteiktajos gadījumos uzrādīt šajos noteikumos noteiktos dokumentus;

6.1.2. pareizi aizpildīt Akadēmijas noteiktas formas iesniegumu, sniegt Akadēmijai tikai patiesu informāciju;

6.1.3. ievērot Akadēmijas noteiktos termiņus;

6.1.4. personīgi piedalīties pārbaudījumos, ievērot to organizatoru norādījumus un neizmantot neatļautus palīglīdzekļus;

6.1.5. reģistrēties izvēlētajā studiju programmā un ievērot noteiktos termiņus;

6.1.6. ievērot Akadēmijas iekšējās kārtības noteikumus studējošajiem

6.1.7. parakstīt studiju un, atbilstoši Augstskolu likuma 47.1 pantam, arī darba līgumu;

6.2. Akadēmijai uzņemšanas procesā ir šādi pienākumi:

6.2.1. nodrošināt godīgu uzņemšanu atbilstīgi normatīvajiem aktiem;

6.2.2. sniegt reflektantiem informāciju par studiju iespējām Akadēmijā, kā arī viņu tiesībām un pienākumiem;

6.2.3. informēt par valsts budžeta finansēto studiju vietu skaitu Akadēmijā;

6.2.4. pieņemt reflektantu iesniegtos dokumentus;

6.2.5. izziņot konkursa rezultātus;

6.2.6. reģistrēt studijām pretendentus, kuri izturējuši konkursu, sagatavot un organizēt studiju un darba līgumu parakstīšanu;

6.2.7. sagatavot imatrikulācijas rīkojumu projektus un iesniegt tos parakstīšanai Akadēmijas Rektoram.

**Noslēguma jautājumi**

7.1. Visus ar uzņemšanu Akadēmijā saistītos jautājumus, kuri nav noregulēti Latvijas Republikā spēkā esošajos normatīvajos aktos vai šajos noteikumos, izskata Akadēmijas Uzņemšanas komisija.

7.2. Informāciju par studiju iespējām un uzņemšanu Akadēmijā izvieto savā mājas lapā internetā: www.lka.edu.lv, ievērojot Latvijas Republikas likumos noteiktos fizisko personu datu aizsardzības principus.

1. Starptautiskās testēšanas institūcijas izsniegtu dokumentu par pārbaudījuma vērtējumu svešvalodā pielīdzināšanas kārtība tiek noteikta ar Akadēmijas rīkojumu. [↑](#footnote-ref-1)